Politiet fikk natt til fredag hele tre meldinger om samme mann, en bergenser i 30-årene.

Den første kom klokka 02.35:

Konduktøren på nattoget fra Bergen til Oslo forteller at de har en slitsom fyr på toget som oppførte seg dårlig og spyttet på folk på toget.

– Han fortalte at de hadde fått av mannen på Nesbyen stasjon, sier operasjonsleder Øystein Eikedalen i Sør-Øst politidistrikt til NRK.

Den andre meldingen til politiet kom klokka 03.10:

Beskjeden går ut på at en mann har kommet seg inn på aldershjemmet i Nesbyen i Hallingdal.

– Her vekket han opp de gamle beboerne og har sikkert skremt dem på den måten. Så utløste han brannalarmen. Da brannvesenet kom til stedet, løp han etter en brannmann og forsøkte å slå ham i hodet med en kaffetrakter, forteller Eikedalen til NTB.

Den tredje meldingen kom klokka 03.30:

Meldingen her lyder at samme mann har dukket opp på togstasjonen i Nesbyen.

– Han går da løs på stasjonsbygget, knuser ruter og stiller seg i skinnegangen, så toget blir forhindra fra å dra, sier operasjonslederen.

Her rykker politiet ut og pågriper mannen.

Politiet: – Uakseptabelt

Fredag morgen sitter han i arresten i Drammen.

– Han var ruset, uten at vi har detaljer om hvorfor. Det var en helt uakseptabel atferd. Han blir anmeldt for det som skjedde i natt, og så har han en del andre forhold å svare på, sier Eikerdalen.

Mannen er nemlig en kjenning av politiet og var etterlyst av Vest politidistrikt.